**KLAIPĖDOS RAJONO SAVIVALDYBĖS TARYBOS NARIO**

**JONO DROMANTO 2020 M. VEIKLOS ATASKAITA**

Ataskaitinis laikotarpis buvo atsimintini pandemijos metai, kai beveik visi posėdžiai buvo organizuojami nuotoliniu būdu. Visa socialdemokratų frakcija dirbo opozicijoje. Esu Ekonomikos ir biudžeto komiteto narys ir daugelio kitų komisijų ir darbo grupių narys. Dalyvavau visuose Tarybos posėdžiuose ir nepraleidau kitų organizuojamų priemonių.

Dirbau Gargždų stoties akcijų pardavimo komisijoje, kurioje buvo priimti teisingi siūlymai ir stoties akcijos buvo parduotos už tikrai gerą kainą, lyginant su ankstesniais siūlymais ir bandymais.

Per ataskaitinį laikotarpį kėliau klausimus ir rašiau paklausimus dėl Gargždų pašto pastato išpirkimo ir nugriovimo, atveriant aikštę prieš bažnyčią visuomenės poreikiams ir pagyvinant Gargždų centrinę dalį. Taip pat kėliau klausimą Savivaldybei ir merui dėl Dovilų centre esančių griuvėsių sutvarkymo. Mano manymu, netvarkoma statybinio laužo krūva negali būti paveldo objektas, Savivaldybė turi inicijuoti siūlymus, kad būtų priimti realūs sprendimai.

Per praėjusius metus primygtinai inicijuojant buvo užbaigti, pakloti Jakų pietinės dalies lietaus kanalizacijos įrenginiai ir jau pradėti lietaus kanalizacijos ir asfaltavimo darbai Pašto ir Mėtų gatvėse. Visi džiaugiamės pradėtu statyti mokyklos ir ikimokyklinio ugdymo centru Jakuose.

Dirbau darbo grupėje, kuri sprendė kolumbariumo Gargždų kapinėse priežiūros, laidojimo tvarkos ir nišų kainų nustatymą.

2020 m. kaip opozicijos atstovui teko dalyvauti Klaipėdos rajono savivaldybės daugumos koalicijos Tarybos narių grupės teikime pateiktų faktų ištyrimo komisijoje. Jos darbe buvo norima parodyti sudarytos koalicinės daugumos galią prieš nepatogius opozicijos tarybos narius. Iki šiol neaiškiais nusikaltimais kaltinti opozicijos nariai tebedirba Taryboje.

Pasisakiau ir laikiausi pozicijos, kad daugiafunkcinis centras Gargžduose būtų statomas Dariaus ir Girėno gatvėje, tuo labiau, jog susisiekimo pagrindinė problema kaip “posūkis į kairę išvažiuojant”, įrengus Pušų gatvės tęsinį bei paklojus asfaltą Kuršlaukio gatvėje, pilnai išsprendžia susisiekimo problemą.

Siūlau dabar projektuojamą supaprastintą pagal koalicinės daugumos ruošiamą sporto centrą parke palikti Kranto mokyklai, o Gargždų miesto daugiafunkcinį centrą ateityje statyti Dariaus ir Girėno gatvėje, pakoregavus jau turimą projektą. Tokiu atveju išsispręstų susipriešinimas visuomenėje ir ateityje Gargžduose atsirastų visapusiškas daugiafunkcinis centras.

Kurdami planus ateičiai, visada turime žiūrėti ir į tolimesnę ateitį!

Klaipėdos rajono savivaldybės tarybos narys Jonas Dromantas